Reeksverkragter kry lewenslankArgieffoto: ANA. ŉ Reeksverkragter gaan die res van sy lewe in die tronk deurbring nadat hy op vier verskillende aanklagtes van verkragting skuldig bevind is. Die hooggeregshof in Bloemfontein het Patrick Tshepo Monyetsane Vrydag twee keer lewenslank tronkstraf opgelê vir verkragting, die bedoeling om te verkrag, huisbraak en aanranding met die doel om ernstig te beseer. Hy is ook twee keer 10 jaar tronkstraf opgelê vir twee ander aanklagtes van verkragting en huisbraak. Hy is ŉ verdere vyf jaar tronkstraf opgelê vir roof. Die verkragtings het tussen 2009 en 2012 plaasgevind en in baie gevalle het Monyetsane by slagoffers se huise ingebreek terwyl hulle slaap en hulle verkrag. In een voorval op 13 Julie 2012 het die beskuldigde in die vroeë oggendure toegang tot die 25-jarige slagoffer se huis verkry deur haar kamervenster te breek. Hy het haar toe verskeie kere voor haar 10-jarige dogter verkrag. Sy naam sal ook in die register van seksuele oortreders opgeneem word.